Nuwe musiekvideo uit van Rocco de Villiers – Kortbroek en Langkouse | SA-Radio.com
Die produksie is behartig deur Gerhard van Rooyen (GVR) en sy produksiespan en is geskiet by Safari Tuinsentrum in Lynnwoodweg, Pretoria. Gerhard vertel dat die konsep gebaseer is daarop dat ons onsself in die daaglikse lewe van 'n kous bevind.
"Ek dink daar is mense wat hulself met die kous se lewe kan vereenselwig, waar jy vasgevang is in die gewone roetine. Jou lewe het stagneer en jy vind jouself in 'n gemaksone. Kous het 'n droom. Hy sien daagliks die prentjie van Rocco en sy musiek wat êrens ver weg is op 'n eiland en hy voel hy is vir meer bedoel in die lewe. Kous maak dan die besluit om weg te breek van die ordinêre om sy droom te vervul. Hy gaan op 'n avontuur om Kouseiland te gaan soek."
Die album en liedjie heet kortbroek, langkouse en die storie van kouseiland het dus soos 'n handskoen gepas. Die verhaal van die kous is in Waverley verfilm en daar is gebruik gemaak van stop motion-tegnologieom die kous lewe te gee saam met die gewone video. Die kouse is met draadwerk gestop sodat hulle posisies beheer kon word. Die tuinsentrum het al die nodige elemente bevat om 'n sprokiesland te skep.
Die bekroonde en uiters begaafde pianis, Rocco de Villiers se veertiende instrumentele album, kortbroek, langkouse is op 13 Julie 2018 vrygestel. Dit bou voort op die musikant se unieke klavierstyl, eiesoortige komposisies en verwerkings waarvoor hy bekendheid verwerf het. Dié popalbum spog nie net vir die eerste keer met 'n Afikaanse titel nie, maar beloof om luisteraars na die dansvloer te lok.